በተያያዘ ዜና በድሬዳዋ ሀ/ስብከት በ1998 ዓ.ም ተጀምሮ በ2000 ዓ.ም እንዲጠናቀቅ ዕቅድ ተይዞለት የነበረው የቅዱስ ገብርኤል ሕንፃ ቤተክርስቲያን የሕንፃ አሠሪ ኮሚቴ ላይ በተደረገ ኦዲት ከ1.8 ሚሊዮን ብር በላይ ጉድለት እንደተገኘ ተዘግቧል፡፡ እስከአሁን ለሕንፃው ሥራ 11 ሚሊዮን ያህል ብር ከምእመናን እና በጐ አድራጊዎች መሰብሰቡን የከተማው ምእመናን ለዝግጅት ክፍላችን የገለጹ ሲሆን ጉድለቱ በጠቅላይ ቤተክህነቱ ኦዲተሮች ከተረጋገጠውም በላይ ወደ ብር አምስት ሚሊዮን ሊደርስ እንደሚችል ያላቸውን ስጋት አብራርተዋል፡፡ ይህም ሆኖ ግንባታው ከሚገባው በላይ እንደተጓተተ፣ በሕንፃው ጉልላት አካባቢም ከዲዛየኑ ውጭ መሠራቱን (መጣመሙን) ጨምረው አስረድተዋል፡፡ በበጐ ልብ ተነሳስተው በተሻለ ወጪ በታቀደው ጊዜ ግንባታውን ለመጨረስ የሚችሉ፣ በአካባቢው ሕዝብ ዘንድ መልካም ስም ያላቸው ባለሞያዎች ሥራቸውን እንዲያቋርጡ ተደርገው “የፓትሪያሪኩ ዘመድ” በሚል ተልከው የመጡ የግንባታ ሠራተኛ እና ሌሎች ሁለት ተባባሪዎቻቸው ከሀ/ስብከቱ አንዳንድ ሓላፊዎች ጋራ በመመሳጠር ምእመኑና አገልጋዩ በድሃ አቅሙ የሚያዋጣው ገንዘብ፣ አሸዋ፣ ሲሚንቶ እና ድንጋይ ለግል ጠቅማቸው በማዋል አላግባብ በመበልፀግ ላይ እንደሚገኙ በመግለጽ ምእመናኑ ምሬታቸውን አሰምተዋል፡፡